ตลาดหุ้นเอเชียทะยานขึ้นเช้านี้ รับดาวโจนส์ทำสถิติปิดเหนือ 20,000 จุด
ตลาดหุ้นเอเชียทะยานขึ้นเช้านี้ รับดาวโจนส์ทำสถิติปิดเหนือ 20,000 จุด
26 ม.ค. 2560

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ โดยได้รับแรงหนุนจากดัชนีดาวโจนส์ตลาดหุ้นนิวยอร์กที่ปิดเหนือระดับ 20,000 จุดเป็นครั้งแรกนับตั้งแต่ก่อตั้งตลาดหุ้นนิวยอร์ก ในการซื้อขายเมื่อคืนนี้ ขณะที่ดัชนี S&amp;P500 และ NASDAQ ต่างก็ปิดที่ระดับสูงสุดเป็นประวัติการณ์ จากความหวังที่ว่าประธานาธิบดีโดนัลด์ ทรัมป์ แห่งสหรัฐจะออกมาตรการที่เอื้ออำนวยต่อภาคธุรกิจและการจ้างงาน
โดยดัชนี MSCI Asia Pacific เพิ่มขึ้น 0.9% เมื่อเวลาประมาณ 9.35 น.ตามเวลาโตเกียว  ดัชนี NIKKEI 225 ตลาดหุ้นญี่ปุ่นเปิดวันนี้ที่ 19,260.67 จุด เพิ่มขึ้น 203.17 จุด, ดัชนี SSE Composite ตลาดหุ้นจีนเปิดวันนี้ที่ 3,149.22 จุด ลดลง 0.34 จุด, ดัชนี HSI ตลาดหุ้นฮ่องกงเปิดวันนี้ที่ 23,173.46 จุด เพิ่มขึ้น 124.34 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,074.77 จุด เพิ่มขึ้น 7.83 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,049.86 จุด เพิ่มขึ้น 9.92 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,684.85 จุด เพิ่มขึ้น 0.92 จุด ส่วนตลาดหุ้นไต้หวันปิดทำการวันนี้เนื่องในเทศกาลตรุษจีน